Kadar ugovor zoper prijavo znamke Skupnosti temelji na več prejšnjih znamkah in imajo te znamke take lastnosti, da jih je mogoče obravnavati, kot da so del iste serije oziroma družine znamk, kar se med drugim lahko zgodi bodisi ker v celoti ponazarjajo isti razlikovalni element z dodatkom grafičnega ali besednega elementa, ki jih medsebojno razlikuje, bodisi ker so označene s ponovitvijo iste predpone ali pripone, ki izhaja iz prvotne znamke, pomeni taka okoliščina pomemben dejavnik za presojo obstoja verjetnosti zmede.

Dejansko je lahko ob enakih predpostavkah verjetnost zmede ustvarjena zaradi možnosti povezovanja prijavljene znamke s prejšnjimi znamkami, ki so del serije, če je prijavljena znamka prejšnjim znamkam tako podobna, da lahko pri potrošniku vzbudi prepričanje, da je del iste serije in da so torej proizvodi, ki jih označuje, istega trgovskega ali sorodnega porekla kot proizvodi, zajeti s prejšnjimi znamkami. Taka verjetnost zmede glede prijavljene znamke in prejšnjih serijskih znamk, ki lahko povzroči zmedo glede trgovskega porekla proizvodov, označenih z nasprotujočimi si znaki, lahko obstaja tudi takrat, kadar primerjava med prijavljeno znamko in prejšnjimi znamkami, upoštevanimi posamezno, ne omogoča ugotovitve obstoja neposredne verjetnosti zmede. V takem primeru tveganje, da bi se lahko potrošnik zmotil glede trgovskega porekla zadevnih proizvodov in storitev, ne izhaja iz možnosti, da prijavljeno znamko zamenja z eno od prejšnjih serijskih znamk, ampak iz verjetnosti njegovega prepričanja, da je prijavljena znamka del te serije.

Poleg tega je v skladu s sodno prakso dejstvo obstoja serije oziroma družine znamk pri presoji verjetnosti zmede zaradi verjetnosti povezovanja prijavljene znamke s to serijo upoštevno le, kadar ima skupni element nasprotujočih si znamk razlikovalni učinek. Če pa je ta element opisen, ne more povzročiti verjetnosti zmede.

Verjetnost povezovanja prijavljene znamke s serijo prejšnjih znamk se lahko ugotovi le, če sta izpolnjena dva kumulativna pogoja. Prvič, imetnik serije prejšnjih registracij mora dokazati uporabo vseh znamk, ki spadajo v serijo, ali vsaj števila znamk, ki so zmožne sestavljati serijo. Drugič, ne le da mora biti prijavljena znamka podobna znamkam iz serije, ampak mora imeti tudi lastnosti, zaradi katerih jo je mogoče povezovati s serijo.

Za obstoj tveganja napačnega razumevanja javnosti, da prijavljena znamka spada v serijo, morajo biti prejšnje znamke, ki so del te serije, nujno prisotne na trgu. Za upoštevanje serijskega značaja prejšnjih znamk, ki vključuje povečanje obsega varstva posameznih znamk, ki so del serije, je treba vsako abstraktno presojo verjetnosti zmede, ki temelji samo na obstoju več registracij, katerih predmet so znamke, pri katerih se ponavlja isti razlikovalni element, in v odsotnosti dejanske uporabe teh znamk, obravnavati kot neupoštevno. Kadar gre namreč za „družino“ ali „serijo“ znamk izhaja verjetnost tveganja iz možnosti, da se potrošnik moti glede izvora ali porekla proizvodov ali storitev, ki so zajeti z znamko, katere registracija se zahteva, in napačno meni, da je ta znamka del te družine ali serije znamk, je dokaz o uporabi zadostnega števila znamk, ki bi lahko sestavljale družino ali serijo znamk, pomemben, saj v primeru neobstoja take uporabe od potrošnika ni mogoče pričakovati, da bi v navedeni družini ali seriji znamk odkril skupni element in/ali da bi s to družino ali serijo povezal drugo znamko, ki vsebuje isti skupni element. Tako se bo morala verjetnost zmede, morebitno povzročena zaradi prisotnosti prijavljene znamke na trgu, v primeru odsotnosti dokaza o uporabi zadostnega števila znamk, ki bi lahko sestavljale družino oziroma serijo znamk, presojati na podlagi primerjave vsake posamezne prejšnje znamke s prijavljeno znamko.

Znamke se lahko štejejo za del iste serije oziroma družine zlasti, kadar v celoti ponazarjajo isti razlikovalni element z dodatkom grafičnega ali besednega elementa, ki jih medsebojno razlikuje, ali kadar so označene s ponovitvijo iste predpone ali pripone, ki izhaja iz prvotne znamke.

Prijavljena znamka denimo nima lastnosti, zaradi katerih bi se jo povezovalo s serijo, kadar se skupni element prejšnjih serijskih znamk uporabi v prijavljeni znamki na drugačnem položaju od tistega, na katerem se običajno pojavlja v znamkah, ki spadajo v serijo, ali s pomensko drugačno vsebino ali kadar skupni element nima razlikovalnega učinka.

(Glej točke od 43 do 45, 58, 60, 72 in 75.)